作者:武元衡
標題:順宗至德大聖皇帝輓歌詞三首
內容:橋山同軌會，軒後葬衣冠。東海風波變，西陵松柏攢。鼎湖仙已去，金掌露寧幹。萬木泉扃月，空憐鳧雁寒。容衛曉徘徊，嚴城閶闔開。烏號龍馭遠，遏密鳳聲哀。昆浪黃河注，崦嵫白日頹。恭聞天子孝，不忍望銅臺。哀輓渭川曲，空歌汾水陽。夜泉愁更咽，秋日慘無光。纘夏功傳啟，興周業繼昌。回瞻五陵上，煙雨為蒼蒼。